Diari Oficial de la Generalitat Valenciana


Sumari del DOGV 5728, del 26-03-2008 (2008/3213)

RESOLUCIÓ de 4 de març de 2008, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes d'assistència tècnica per a la planificació turística a les entitats locals de la Comunitat Valenciana per a l'exercici 2008.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5728

Data del DOGV
:   26-03-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/3213


Data del document
:   04-03-2008

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * suport econòmic
    * regió turística
    * turisme rural
    * administració local
    * infraestructura turística
    * ajuda pública

RESOLUCIÓ de 4 de març de 2008, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes d'assistència tècnica per a la planificació turística a les entitats locals de la Comunitat Valenciana per a l'exercici 2008. [2008/3213]
L'Agència Valenciana del Turisme té entre les seues funcions l'execució, la coordinació i l'impuls de les accions de promoció i desplegament del sector turístic; la comercialització, informació i difusió del producte turístic; la formació, l'assistència tècnica i financera; així com la gestió i explotació d'oficines i establiments turístics i, en general, la realització de les activitats necessàries per a una millor promoció de l'oferta turística de la Comunitat Valenciana.
Així mateix, la Llei 3/1998, de 21 de maig, de la Generalitat, de Turisme de la Comunitat Valenciana, preveu en el seu títol IV, l'establiment per part de l'Agència Valenciana del Turisme del Pla d'Espais Turístics de la Comunitat Valenciana, i dona una sèrie de directrius generals i particulars que són una referència per a la planificació turística sostenible de les nostres destinacions.
Entre les actuacions a realitzar per part de l'Agència Valenciana del Turisme per a l'any 2008 aprovades pel Comité de Direcció de l'Agència Valenciana del Turisme, en la sessió de data 10 de desembre de 2007, -de conformitat amb el que disposa el Decret 209/2004, de 8 d'octubre del Consell, pel qual s'aprova el Reglament de l'Agència Valenciana del Turisme-, el programa d'assistència tècnica municipal contempla l'assistència a determinades entitats locals amb l'objectiu que amb el suport de l'Agència, es puguen pal·liar les limitacions que presenten, des del punt de vista tècnic i econòmic respecte a la planificació i la gestió dels seus recursos turístics, com a instrument de millora de la nostra competitivitat actual i garantia de sostenibilitat futura de l'activitat turística.
La conselleria de Turisme realitza, a més a més, altres actuacions de planificació estratègica de destinacions a través de la Direcció General de Turisme d'Interior, mitjançant l'impuls dels plans estratègics de turisme en les comarques de l'interior de la Comunitat Valenciana, àmbit per al qual es considera més adequat este tipus d'actuació, per la qual cosa les ajudes a la realització d'este tipus d'estudis es limitaran, en el cas d'àrees de l'interior, a l'àmbit supramunicipal (comarques, mancomunitats,?) i a l'àmbit municipal, en els altres casos.
Els objectius de l'esmentat programa d'assistència tècnica municipal són:
a) Pal·liar les limitacions que presenten les entitats locals respecte a la planificació, des del punt de vista tècnic i econòmic.
b) Contribuir a una millor planificació i gestió del turisme a la Comunitat Valenciana.
c) Millorar la coordinació de la planificació i la gestió del turisme entre les diferents institucions i empreses.
d) Afavorir les polítiques de planificació i de gestió integrada i sostenible del turisme a la Comunitat Valenciana.
e) Afavorir l'intercanvi d'accions positives de planificació i gestió dins de la Comunitat Valenciana.
f) Facilitar la incorporació d'innovacions a la planificació i la gestió turística valencianes.
Per això, en virtut del Decret 123/2007, de 27 de juliol, del Consell pel qual s'aprova el Reglament Òrganic i Funcional de la conselleria de Turisme i ateses les facultats que em conferix l'article 35 de la Llei 5/1983, de 8 d'octubre del Consell de la Generalitat, pel qual s'aprova el Reglament de l'Agència Valenciana de Turisme, i até el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i la Llei 38/2003, de 17 de novembre, General de Subvencions i el seu reglament, aprovat pel Reial Decret 887/2006, de 21 de juliol, i el Decret 147/2007, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar les ajudes públiques (vid. infra, apartat seté), resolc:
Capítol I
Règim de les ajudes
Article 1. Objecte
L'objecte de la present resolució és l'establiment del règim de concessió d'ajudes corresponents a l'exercici 2008 per a l'elaboració de documents-guia de planificació i gestió turística.
Article 2. Línia pressupostària
L'import global màxim destinat a atendre les subvencions a què es referix la present resolució serà de cinquanta mil (50.000) euros a càrrec del capítol IV, subprograma 143 Assistència Tècnica Municipal-SE000044 del pressupost de l'Agència Valenciana del Turisme per a l'exercici 2008.
Article 3. Actuacions subvencionables
1) Actuacions que poden ser objecte de subvenció:
a) Plans de desplegament turístic / plans estratègics, segons la metodologia que s'adjunta en l'annex I.
b) Estudis sobre productes i mercats turístics tradicionals (competitivitat, satisfacció, etc.)
c) Estudis de nous productes i mercats.
d) Altres relacionats amb els objectius del programa.
2) Actuacions que no poden ser objecte de subvenció:
a) S'exclouen de l'apartat a) les actuacions destinades a un únic municipi d'interior.
b) S'exclouran, així mateix, les propostes que resulten contràries a les recomanacions arreplegades en les directrius del Pla d'Espais Turístics de la Comunitat Valenciana.
3) Quan hi haga participació de la inversió privada en el projecte es considerarà únicament subvencionable la inversió realitzada pel municipi o l'entitat local.
Article 4. Beneficiaris
Municipis, organismes i ens públics d'àmbit local, així com altres entitats locals d'àmbit supramunicipal amb personalitat jurídica, que presenten limitacions per a la correcta planificació de l'activitat turística per escassetat de recursos econòmics o tècnics i que no hagen desplegat anteriorment estudis de semblants característiques subvencionats per l'Agència Valenciana del Turisme.
Article 5. Ajudes
La col·laboració econòmica que aportarà l'Agència Valenciana del Turisme, no podrà superar el 75% del cost de l'estudi, IVA, incloses despeses, taxes i impostos de qualsevol classe.
L'import màxim de la subvenció no podrà superar en cap cas els 10.000 euros
No seran subvencionables aquells projectes en què l'inici de l'execució siga anterior a la presentació de la sol·licitud de l'ajuda. Els sol·licitants podran executar els projectes una vegada presentada la sol·licitud sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.
L'IVA podrà formar part del cost subvencionable, sempre que siga abonat efectivament pel beneficiari i no siga compensable o recuperable. A estos efectes els beneficiaris hauran d'omplir una declaració sobre el caràcter recuperable o no de l'IVA corresponent al projecte.
Capítol II
Procediment de concessió de les ajudes
Article 6. Presentació de sol·licituds i documentació
1. Les sol·licituds hauran d'anar acompanyades de la documentació següent:
a) Instància de sol·licitud en imprés normalitzat segons l'annex II, disponible en el servidor www.comunitat-valenciana.com/ zona professional/conselleria de turisme/ programes 2008.
b) Certificat expedit per l'interventor o secretari de la corporació, acreditatiu de l'acord adoptat per l'òrgan competent que aprova l'actuació per a la qual se sol·licita la subvenció i el seu pressupost.
c) Documentació acreditativa i identificativa de l'entitat sol·licitant quan no es tracte de municipis.
d) Descripció de l'estudi objecte de la subvenció, cronograma, empresa o professional encarregat de la seua realització i detall de la metodologia seguida. Es farà especial menció al nivell de detall de les actuacions o estratègies que es proposen en l'estudi, així com de les fitxes d'anàlisi de recursos turístics. Així mateix, es descriuran les tècniques de participació social que es despleguen en el marc de l'estudi (entrevistes, meses de treball, enquestes, presentacions públiques, notes de premsa, etc.).
e) Pressupost referit al 2008 dedicat al turisme (amb detall del capítol de despeses).
f) Recursos humans disponibles en l'àmbit de la gestió turística (dedicació total/parcial).
g) Relació d'estudis existents a disposició del beneficiari relacionats amb el projecte objecte de la subvenció.
h) Certificat expedit per l'interventor o secretari de la corporació, sobre altres ajudes sol·licitades o obtingudes per al mateix projecte. En cas de no haver-hi cap altra, es farà constar expressament dit punt.
i) Fitxa de manteniment de tercers (dades bancàries) segons el model obtingut en el servidor www.comunitat-valenciana.com/zona professional/conselleria de turisme/programes 2008.
2. Les sol·licituds es presentaran en el Registre General de la conselleria de Turisme, Agència Valenciana del Turisme, Av. Aragó, 30 de València, així com en els registres dels Servicis Territorials de Turisme d'Alacant, Castelló i València, Oficina d'Administració Turística de Benidorm, així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb esta orde, resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, en cas de no fer-ho, se li tindrà per desistit en la petició, prèvia resolució que haurà de ser dictada en els termes que preveu l'article 42 de dita llei.
El termini de presentació de sol·licituds serà de 45 dies naturals a partir de la seua publicació en el DOCV.
Article 7. Valoració de les sol·licituds i criteris ponderació
Per a establir els beneficiaris i l'import de l'ajuda es tindran en compte els criteris següents:
1. Població de dret
S'atorgarà major puntuació com més població de dret resulte afectada pel projecte. La puntuació màxima que podrà atorgar-se en este apartat serà de 3 punts.
2. Oferta d'allotjament reglat.
S'atorgarà major puntuació a aquelles entitats que compten amb major volum d'oferta allotjament reglat afectada per l'estudi.
La puntuació màxima que podrà atorgar-se en este apartat serà de 2 punts.
3. Creixement de l'oferta d'allotjament reglat.
S'atorgarà major puntuació quant major siga el creixement de l'oferta d'allotjament reglat en els cinc últims anys, sempre que la valoració de l'oferta siga major que 0. La puntuació màxima atorgada per este apartat serà d'1 punt.
4. Municipi turístic
Si el municipi ha sigut declarat com turístic es valorarà amb 3 punts.
En el supòsit d'agrupacions de municipis es valorarà el percentatge de municipis declarats com a turístics inclosos en l'agrupació. En este cas la puntuació màxima atorgada seran 3 punts.
5. Recursos humans
S'atorgarà major puntuació a aquelles entitats que disposen de menys recursos humans per a la gestió turística. La màxima puntuació atorgada en este apartat serà de 3 punts.
6. Recursos econòmics
S'atorgarà major puntuació a aquelles entitats que disposen de menors recursos econòmics destinats a la gestió turística. S'atorgarà un màxim de 3 punts en este apartat.
7. Metodologia
Es valorarà l'adequació de la metodologia seguida en els projectes presentats per a aconseguir les finalitats previstes i s'atorgarà un màxim de 3 punts en este apartat.
8. Participació del sector privat en el finançament del projecte
Es valorarà la participació del sector privat en el projecte, de manera que si esta fóra inferior al 50% de l'import total, es concedirà 1 punt, i 2 punts si fóra igual o superior al 50%.
Article 8. Tramitació de les sol·licituds i resolució del procediment
1. L'òrgan competent per a la instrucció del procediment d'ajudes establit per la present resolució és el Servici d'Estudis i Planificació de l'Agència Valenciana del Turisme.
2. a) Una vegada avaluades les sol·licituds per l'òrgan instructor, d'acord amb els criteris establits en l'article anterior, s'establirà un orde de prelació de major a menor puntuació obtinguda. En el cas que dos o més sol·licitants obtingueren la mateixa puntuació, seran ordenats segons la seua oferta turística i es col·locarà en primer lloc el municipi amb major capacitat d'oferta reglada.
b) Establit dit orde de prelació els expedients i el procés anterior seran traslladats a la Comissió de Valoració, que queda establida en el número 7 del present article, la qual, després de l'anàlisi del procediment seguit, aplicarà el percentatge màxim d'ajuda del 75% sobre el cost elegible de cada una de les sol·licituds per a calcular l'import de la subvenció corresponent, seguint l'esmentat orde de prelació fins a esgotar la consignació pressupostària establida en l'article 2 anterior. Cap subvenció no podrà superar l'import màxim de 10.000 euros establit en l'article 5 de la present resolució.
c) En el cas que efectuades les operacions descrites en l'apartat b) anterior, per esgotament del crèdit pressupostari disponible, es produïra la circumstància que l'últim beneficiari amb una puntuació mínima per a obtindre subvenció haja obtingut el mateix nombre de punts que l'immediatament següent o següents en l'orde de prelació, el percentatge a aplicar a tots els beneficiaris s'ajustarà, disminuint-lo en el mínim imprescindible per a concedir també ajuda a tots aquells que hagen obtingut la puntuació mínima.
3. Una vegada valorades les sol·licituds amb la quantificació dels corresponents imports d'ajuda i previs els tràmits oportuns, la comissió de valoració a través del seu president elevarà la proposta de concessió o denegació d'ajudes a la presidenta de l'Agència Valenciana del Turisme, qui resoldrà sobre l'ajuda i determinarà la quantia de la subvenció.
4. La Resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Les subvencions concedides seran publicades en el Diari Oficial de la Comunitat Valenciana (DOCV), amb expressió de la convocatòria, del programa i crèdit pressupostari al qual s'imputen, el beneficiari, la quantitat concedida i la finalitat o finalitats de la subvenció.
5. El termini màxim per a resoldre les sol·licituds que es formulen serà de sis mesos, comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Les resolucions a què es referix el paràgraf anterior esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar des de l'endemà al de la notificació de la resolució.
7. La valoració dels projectes es durà a terme per una comissió presidida pel sotssecretari de Turisme i integrada pel cap del Servici d'Estudis i Planificació, un representant de la Direcció General de Turisme d'Interior, un representant de l'Àrea de Producte, un tècnic jurídic com a vocals i un tècnic del Servici d'Estudis i Planificació, qui actuarà com a secretari.
Article 9. Incidències posteriors a la concessió
El sotssecretari de la conselleria de Turisme resoldrà les incidències que es produïsquen després de la resolució de concessió, en especial en els supòsits de:
- Modificacions justificades pel beneficiari de la proposta inicial.
- Minoracions en l'import de les subvencions concedides a què fa referència l'article 14 apartat 1 de la present resolució.
- Revocació de les subvencions concedides en cas de desistiment del sol·licitant.
- Pròrrogues del termini per a l'aportació de documents acreditatius de l'execució de l'estudi.
Article 10. Obligacions del beneficiari
Són obligacions del beneficiari:
Acreditar el compliment de requisits i condicions que determinen la concessió o gaudi de l'ajuda.
b) El sotmetiment a les actuacions de control financer que corresponguen.
c) Comunicar a l'Agència Valenciana del Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
d) La realització de l'activitat per a la qual va ser concedida la subvenció, que serà d'exclusiva responsabilitat de l'entitat.
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
Article 11. Publicitat i divulgació dels resultats
En compliment del que establix l'article 18.4 de la Llei General de Subvencions, les actuacions que es realitzen en el marc de la present convocatòria hauran d'exhibir un distintiu en què es faça constar que el projecte ha sigut finançat parcialment per l'Agència Valenciana del Turisme. El text i característiques del distintiu estaran normalitzats per la pròpia Agència Valenciana del Turisme.
Tant el beneficiari com l'Agència Valenciana del Turisme tindran dret a accedir a la informació que es derive dels projectes desplegats, i podran divulgar i distribuir o efectuar qualsevol comunicació pública de l'estudi, sempre de comú acord, així com utilitzar les dades que s'hi troben en poder, sense haver de contraure per això cap obligació de tipus econòmic.
En el cas que alguna de les actuacions subvencionables siga susceptible de ser cofinançada per mitjà de fons europeus, i en compliment de la normativa comunitària sobre informació i publicitat del cofinançament comunitari, haurà d'exhibir un distintiu o uns distintius en els quals es faça constar el cofinançament per l'Agència Valenciana del Turisme i, també, pels fons comunitaris. El text i característiques d'eixos distintius seran facilitats en el seu moment per la pròpia Agència Valenciana del Turisme.
Article 12. Liquidació de les ajudes
Per a rebre l'ajuda el beneficiari haurà de presentar en el Servici d'Estudis i Planificació de l'Agència Valenciana del Turisme fins al 30 de novembre de 2008 la documentació que a continuació es detalla:
1. Un exemplar imprés de l'estudi i la seua versió en format digital, junt amb un certificat de l'obligació de pagament, expedit per l'interventor o secretari de la corporació, en els quals conste l'acord de reconeixement de l'obligació per l'òrgan competent.
2. Si l'estudi fora cofinançat per unes quantes fonts, en el certificat també s'haurà de fer constar que entre totes les ajudes rebudes no se supera el seu import total.
3. Còpia de les factures pagades a l'empresa encarregada de realitzar l'estudi, degudament diligenciades.
4. Justificació d'estar al corrent en el compliment de les seues obligacions tributàries i amb la Seguretat Social, en la forma establida en l'Orde de la conselleria d'Economia i Hisenda de 30 de maig de 1996.
Article 13. Comissió Tècnica
Durant el desplegament de l'estudi les entitats beneficiàries comptaran amb l'assistència del Servici d'Estudis i Planificació, mitjançant la constitució d'una Comissió Tècnica amb representació d'ambdues parts per a la supervisió de l'evolució de l'estudi a fi de garantir la seua qualitat.
Article 14. Minoració i reintegrament de les subvencions
1. L'alteració d'algunes de les característiques de l'estudi la subvenció del qual haja sigut aprovada, l'incompliment de les condicions i els terminis establits en la resolució, l'execució parcial de l'actuació, la insuficient justificació de les despeses efectivament realitzades i la concessió després de la presentació de la sol·licitud d'altres ajudes públiques o privades, la suma conjunta de la qual excedisca l'import del cost subvencionable de l'actuació, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si fa el cas, amb la resolució de la subvenció concedida. En la tramitació del procediment es garantirà, en tot cas, el dret de l'interessat a l'audiència.
Article 15. Notificació de les ajudes segons el Decret del Consell 147/2007 i compatibilitat de les mateixes amb la Política de la Competència de la Unió Europea.
La present Resolució complix igualment els requisits establits pel Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. D'acord amb l'esmentat Decret i, en tant que la present convocatòria es dirigix a entitats locals que no realitzen activitat econòmica, la present resolució ha sigut objecte de notificació prèvia a la Direcció General d'Economia de la conselleria d'Economia i Hisenda.
La present Resolució no vulnera l'article 87, paràgraf 1 del TCE i les ajudes convocades són compatibles amb el mercat comú, en anar destinades a entitats locals que no realitzen cap activitat econòmica i no interferir en la lliure competència en l'àmbit del mercat únic europeu.
DISPOSICIONS FINALS
Primera
El sotssecretari de la conselleria de Turisme queda facultat per a dictar les disposicions i adoptar les mesures que considere oportunes per al desplegament i aplicació del que disposa la present resolució.
Segona
La present resolució entrarà en vigor l'endemà de la seua publicació en el Diari Oficial de la Comunitat Valenciana.
La present resolució posa fi a la via administrativa. D'acord amb els articles 116 i 11 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com als articles 8, 14.2 i 46 de la Llei 29/1998, de 13 de juny, Reguladora de la Jurisdicció Contenciosa Administrativa, els interessats poden interposar recurs de reposició, amb caràcter positiu, davant de l'òrgan que ha dictat esta resolució, en el termini d'un mes a comptar des de l'endemà de la seua publicació. Alternativament, pot interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.
València, 4 de març de 2008.- La presidenta de l'Agència Valenciana del Turisme: Angélica Such Ronda.
ANNEX I
Metodologia recomanada per a la realització
de plans estratègics de turisme
L'estudi comprendrà una fase d'anàlisi turística i dels factors que incidixen sobre este sector, així com un diagnòstic DAFO que donarà lloc a la formulació d'objectius i a les propostes d'actuació i recomanacions per a l'exercici de l'activitat turística a curt i mitjà termini.
Principis rectors del Pla de Turisme:
a) Perspectiva integral
b) Desenrotllament sostenible i equilibri mediambiental
c) Participació social
d) Cooperació publicoprivada
e) Coordinació en la gestió del pla
f) Continuïtat del pla
L'estudi contemplarà l'anàlisi dels aspectes següents:
a) Anàlisi geogràfica
b) Anàlisi demogràfica
c) Anàlisi socioeconòmic
d) Anàlisi urbanística
e) Anàlisi de l'oferta turística, demanant informació sobre hotels, hostals, pensions, apartaments turístics, albergs i cases rurals, vivendes de segona residència, càmpings, restaurants, cafeteries i agències de viatge.
f) Anàlisi dels recursos turístics (naturals, paisatgístics, històrics, culturals, monumentals, artístics, festes, esdeveniments programats i esdeveniments, gastronomia, etc.) i d'altres que, sense ser turístics tinguen potencialitat per a ser-ho (comerç).
g) Anàlisi de la demanda turística, que podrà realitzar-se a través de fonts disponibles, directes o indirectes, a través de l'oferta o de la demanda.
h) Anàlisi de posicionament enfront d'altres destinacions turístiques i identificació d'avantatges competitius.
Un dels criteris metodològics que han de satisfer-se és el d'aconseguir línies de diàleg, consens i participació social com a element bàsic que ajude a la posada en marxa de mesures i actuacions, utilitzant les tècniques necessàries (meses de treball, entrevistes, enquestes d'opinió, etc), en les que s'invitarà a participar a agents econòmics i socials de l'àrea, amb l'objecte que aporten la seua visió i propostes per a la millora de l'activitat turística.
Basant-se en els estudis i accions de participació anteriors, es realitzarà un diagnòstic per mitjà d'una anàlisi DAFO, que donarà lloc a la formulació d'objectius, elaboració del model turístic a seguir i a la proposta de línies d'actuació sobre l'oferta, la demanda i la gestió del pla, a mitjà / llarg termini.